b'\n_START_ARTICLE_\nVilla Baumgartner\n_START_PARAGRAPH_\nVilla Baumgartner oli arkkitehti Lars Sonckin suunnittelema kaupunkihuvila Helsingin Kaivopuistossa, osoitteessa It\xc3\xa4inen Puistotie 17._NEWLINE_Villa Baumgartner valmistui vuonna 1906. Bamgartnerin suvulle se siirtyi vuonna 1918. Kymmenen vuotta my\xc3\xb6hemmin sek\xc3\xa4 kotina ett\xc3\xa4 konttorina toimineessa rakennuksessa tehtiin suuri remontti. T\xc3\xa4m\xc3\xa4n seurauksena valtaosa rakennuksen jugendiin viittaavista elementeist\xc3\xa4 poistettiin._NEWLINE_Rakennus vaurioitui ven\xc3\xa4l\xc3\xa4isten ilmapommituksissa 26.\xe2\x80\x9327. helmikuuta 1944, mutta sodan j\xc3\xa4lkeen se kunnostettiin ja suojeltiin merkitt\xc3\xa4v\xc3\xa4n\xc3\xa4 rakennustaiteellisena muistomerkkin\xc3\xa4._NEWLINE_Britannian suurl\xc3\xa4hetyst\xc3\xb6 osti huvilan ja puratti sen syksyll\xc3\xa4 1972. Suomen er\xc3\xa4\xc3\xa4n kuuluisimman arkkitehdin luomuksen purkaminen aiheutti jonkinasteisen skandaalin. Tontille nousi uusi, englantilaisen arkkitehti Steven Quinlanin suunnittelema l\xc3\xa4hetyst\xc3\xb6talo vasta vuonna 1990.\n_START_SECTION_\nVilla Baumgartner populaarikulttuurissa\n_START_PARAGRAPH_\nRakennus esitt\xc3\xa4\xc3\xa4 vuorineuvoksen huvilaa Matti Kassilan vuoden 1953 elokuvassa Tytt\xc3\xb6 kuunsillalta.'